Id-Deċiżjoni tal-Kummissjoni
tal-11 ta’ Frar 2002
li temenda d-Direttiva 92/33/KEE sabiex testendi d-deroga li għandha x'taqsam mal-kondizzjonijiet ta’ l-importazzjoni tal-materjal tal-propagazzjoni tal-ħxejjex ta' l-ikel u għat-taħwil minn pajjiżi terzi
(notifikata skond id-dokument numru C(2002) 427)
(Test b'relevanza għaż-ŻEE)
(2002/111/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 92/33/KEE tat-28 ta’ April 1992 dwar il-promozzjoni tal-materjal tal-propagazzjoni tal-ħxejjex ta' l-ikel u għat-taħwil għajr għaż-żerriegħa [1], kif l-aħħar emendata bid-Deċiżjoni tal-Kummissjoni 1999/29/KE [2], u b'mod partikolari t-tieni subparagrafu ta' l-Artikolu 16 tagħha,
Billi:
(1) Skond l-Artikolu 16(1) tad-Direttiva 92/33/KEE, il-Kummissjoni hija meħtieġa li tiddeċiedi jekk il-materjal tal-propagazzjoni tal-ħxejjex ta' l-ikel u għat-taħwil, għajr għaż-żerriegħa, prodott f’pajjiż terz u joffri l-istess garanziji rigward l-obbligi fuq il-fornitur, l-identità, il-karatteristiċi, is-saħħa tal-pjanti, il-mezz tat-tkabbir, l-ippakkeġġjar, l-arranġamenti għall-ispezzjon, l-għoti tal-marka u s-siġill humiex ekwivalenti f’kull rispett għall-materjal tal-propagazzjoni tal-ħxejjex ta' l-ikel u għat-taħwil għajr għaż-żerriegħa prodotti fil-Komunità u jekk iħarsux il-ħtiġiet u l-kondizzjonijiet ta’ din id-Direttiva.
(2) Madankollu, it-tagħrif disponibbli bħalissa dwar il-kondizzjonijiet li japplikaw fil-pajjiżi terzi għadu mhux biżżejjed sabiex jippermetti lill-Kummissjoni li tadotta kull deċiżjoni minn din dwar kull pajjiż terz f’dan l-istadju.
(3) Sabiex jiġi pprevenut li x-xejriet tal-kummerċ jiġu mħarbta, l-Istati Membri li jimportaw il-materjal tal-propagazzjoni tal-ħxejjex ta' l-ikel u għat-taħwil, għajr għaż-żerriegħa, minn pajjiżi terzi għandhom jitħallew jissoktaw japplikaw għal dawn il-prodotti kondizzjonijiet ekwivalenti għal dawk li japplikaw għall-prodotti simili mill-Komunità skond l-Artikolu 16(2) tad-Direttiva 92/33/KEE.
(4) Il-perjodu taż-żmien ta’ l-applikazzjoni tad-deroga pprovdut fl-ewwel subparagrafu ta' l-Artikolu 16(2) tad-Direttiva 92/33/KEE, li kien estiż għall-31 ta’ Diċembru 2001 bid-Deċiżjoni 1999/29/KE, għandu għalhekk jiġi estiż aktar.
(5) Il-miżuri pprovduti f'din id-Deċiżjoni huma skond l-opinjoni ta' l-Kumitat Permanenti taż-Żrieragħ u l-Materjal tal-Propagazzjoni għall-Agrikoltura, l-Ortikoltura u l-Forestrija,
ADOTTAT DIN ID-DEĊIŻJONI:
Artikolu 1
Fl-ewwel subparagrafu ta’ l-Artikolu 16(2) tad-Direttiva 92/33/KEE, id-data "il-31 ta’ Diċembru 2001" hija mibdula bi "il-31 ta’ Diċembru 2004".
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, fil-11 ta’ Frar 2002.